Met fyn voetwerk hou koalisie Mogale se ligte aan | Krugersdorp News
Met fyn voetwerk hou koalisie Mogale se ligte aan
‘Die huidige stadsraad het baie swak besluite geërf wat tot groot skuld gelei het.’ March 19, 2017 Tjaart Steenkamp, VF Plus-raadslid en burgemeesterskomiteelid. Die koalisieregering in Mogale City het onlangs tydens ‘n marathon-raadsvergadering gesorg dat inwoners se ligte bly brand ondanks die feit dat die vorige regering vir hulle uitstaande skuld van R420 miljoen nagelaat het.
Tjaart Steenkamp, VF Plus-raadslid en burgemeesterskomiteelid, het vertel dat dit fyn voetwerk gekos het om Eskom tevrede te stel.
“Mogale City het kontantvloeiprobleme en daarmee saam skuld ons Eskom R162m. Die stadsraad moes noodgedwonge ‘n afbetalingsooreenkoms met Eskom aangaan waarin onderneem is om aan die einde van volgende week R17m as ‘n gedeelte van die skuld te betaal,” het Steenkamp gesê.
“Die Stad het ongelukkig nie soveel geld in sy koffers nie en die stadsraad moes Donderdag toestemming gee om ‘n oortrokke fasiliteit te gebruik om die geld te verhaal. Dit is so dat die koalisieregering elke keer die wind van voor kry wanneer hulle voorstelle na die tafel bring. Onderwerpe word vir ure lank gedebatteer en die ANC Speaker doen alles in sy vermoë om stemming te vermy.”
Die raad het Donderdag, 9 Maart, 12 uur lank gesit.
“Die huidige stadsraad het baie swak besluite geërf wat tot groot skuld gelei het. Die koalisieregering werk onverpoosd voort om Mogale City weer in ‘n spog stad met goeie infrastruktuur en ‘n toeriste-aantreklikheid te verander. Ons gaan nie toelaat dat foute uit die verlede ons stuit nie,” het Steenkamp gesê.